TMBAM ปลื้ม “ธนไพศาล” คว้ากองทุนตราสารหนี้ยอดเยี่ยมปี 61
TMBAM ปลื้ม "ธนไพศาล" คว้ากองทุนตราสารหนี้ยอดเยี่ยมปี 61
20 มี.ค. 2561

บริษัทหลักทรัพย์จัดการกองทุน ทหารไทย จำกัด (TMBAM) เปิดเผยว่า กองทุนเปิดทหารไทย ธนไพศาล ได้รับรางวัลกองทุนตราสารหนี้ยอดเยี่ยมปี 61 ประเภทกองทุนตราสารหนี้ระยะสั้น (Short Term Bond) จากเวที Morningstar Thailand Fund Awards 2018 เป็นปีที่ 2 ติดต่อกัน ซึ่งจัดขึ้น ณ หอประชุมศุกรีย์ แก้วเจริญ ตลาดหลักทรัพย์แห่งประเทศไทย เมื่อวันที่ 15 มีนาคม 2561
โดย ดร.สมจินต์ ศรไพศาล กรรมการผู้จัดการ TMBAM เผยถึงความสำเร็จครั้งนี้ว่า TMBAM ประสบความสำเร็จบนเวทีประกาศรางวัลที่ได้รับการยอมรับในระดับสากลอีกครั้ง มาจากความร่วมมือของทีมผู้เชี่ยวชาญทุกฝ่ายที่ช่วยกันบริหารงานให้เกิดประสิทธิภาพสูงสุดกับผู้ลงทุน
โดยการทำงานนั้นมาจากแนวคิดการเป็น คู่ชีวิตการลงทุน มุ่งตอบสนองความต้องการที่แท้จริงของผู้ลงทุน ด้วยการนำเสนอผลิตภัณฑ์กองทุนที่มีประสิทธิภาพ ซึ่งสิ่งเหล่านี้ทำให้กองทุนเปิดทหารไทย ธนไพศาล ได้รับผลตอบรับจากกลุ่มผู้ลงทุนอย่างดีเสมอมา
ด้านคุณพิพัฒน์ พิศณุวงรักษ์ รองกรรมการผู้จัดการ ฝ่ายจัดการลงทุน TMBAM เปิดเผยว่า สำหรับกองทุนเปิดทหารไทย ธนไพศาล เราพยายามรักษาผลตอบแทนให้สูงในระดับต้นๆของกลุ่ม ขณะที่ความเสี่ยงต่ำกว่าค่าเฉลี่ย โดยใช้เทคนิคการเลือกลงทุนที่ดูจากความน่าเชื่อถือของตราสาร (Credit Risk) เป็นอันดับแรก ตามมาด้วยอัตราดอกเบี้ย (Interest Rate) และ อายุของตราสาร (Duration)
ส่วนจุดเด่นอีกอย่างของกองทุนนี้ที่ทำให้ประสบความสำเร็จคือ การใช้ กลยุทธในการบริหารกองทุนโดยบริหารความเสี่ยงด้านความผันผวนของราคา คัดเลือกตราสารที่มีความผันผวนของราคาต่ำเมื่อเทียบกับผลตอบแทน ซึ่งตรงนี้จะช่วยรักษาผลตอบแทนได้สม่ำเสมอ
ทั้วนี้กองทุนเปิดทหารไทย ธนไพศาล เป็นกองทุนตราสารหนี้ในตระกูล “ธนแฟมิลี่” ที่ TMBAM เป็นผู้ริเริ่มสร้างและบริหารจัดการเอง กองทุนนี้เป็นกองทุนที่ลงทุนในตราสารหนี้ภาครัฐ ภาคสถาบันการเงิน และภาคเอกชน ทั้งในประเทศและต่างประเทศ มีผลการดำเนินงานย้อนหลังตั้งแต่จัดตั้ง 2.77% ขณะที่ดัชนีชี้วัดอยู่ที่ 3.05% โดยมีมูลค่าทรัพย์สินสุทธิ (AUM) 21,230.93 ล้านบาท